משנה מסכת תענית דף יט עמוד א

עיר שיש בה דבר או מפולת, אותה העיר מתענה ומתרעת וכל סביבותיה מתענות ולא מתריעות. רבי עקיבא אומר: מתריעות ולא מתענות. איזהו דבר? עיר המוציאה חמש מאות רגלי ויצאו ממנה שלשה מתים בשלשה ימים זה אחר זה - הרי זה דבר, פחות מכאן - אין זה דבר.

 מסכת תענית דף כא עמוד א

אי זו היא דבר? עיר המוציאה חמש מאות רגלי כו'. תנו רבנן: עיר המוציאה חמש מאות ואלף רגלי, כגון כפר עכו, ויצאו הימנה תשעה מתים בשלשה ימים זה אחר זה - הרי זה דבר. ביום אחד או בארבעה ימים - אין זה דבר. ועיר המוציאה חמש מאות רגלי, כגון כפר עמיקו, ויצאו ממנה שלשה מתים בשלשה ימים זה אחר זה - הרי זה דבר,

דף כא עמוד ב

ביום אחד או בארבעה ימים - אין זה דבר. דרוקרת עיר המוציאה חמש מאות רגלי הוה, ויצאו ממנה שלשה מתים ביום אחד, גזר רב נחמן בר רב חסדא תעניתא. אמר רב נחמן בר יצחק: כמאן - כרבי מאיר, דאמר: ריחק נגיחותיו - חייב, קירב נגיחותיו - לא כל שכן?

דף כב עמוד ב

שמעון התימני אומר: אף על הדבר כו'. איבעיא להו: לא הודו לו חכמים בשבת, אבל בחול - הודו לו. או דלמא לא הודו לו כלל? תא שמע, דתניא: מתריעין על הדבר בשבת, ואין צריך לומר בחול. רבי חנן בן פיטום, תלמידו של רבי עקיבא, משום רבי עקיבא אומר: אין מתריעין על הדבר כל עיקר.

**דבר מגפה וקורונה**

1. **התרעה על דבר**

במשנה נאמר שעיר שיש בה דבר מתריעה ומתענה, וסביבותיה מתענות בלבד. כך פוסק הרמב"ם:

"אלו הן הצרות של צבור שמתענין ומתריעין עליהם.. על הדבר.. כל עיר שיש בה צרה מכל אלו, אותה העיר מתענה ומתרעת עד שתעבור הצרה, וכל סביבותיה מתענות ולא מתריעות, אבל מבקשים עליהם רחמים[[1]](#footnote-1)". במשנה מובאת גם דעת רבי עקיבא שמתריעות בלבד[[2]](#footnote-2). אולם בגמרא מובאים דברי רבי עקיבא שאין מתריעין על הדבר. ארבע דרכים בישוב הדברים: בפשטות "אפשר לומר דתרי תנאי ואליבא דר"ע, והך ברייתא הוי רבי חנן דאמר כן משמו, ודמתניתין הוא אחר[[3]](#footnote-3)". הר"ן מסייג את דברי רבי עקיבא: "מיהו הני מילי לומר שאין דנין עיר שיש בה דבר כעיר שהקיפוה עכו"ם שנתריע עליה **ברצופה**[[4]](#footnote-4)". דהיינו "שאין מתריעין יום יום ברציפות כמו בעיר שהקיפוה נכרים, אלא לפי סדר הרגיל של שני חמישי ושני[[5]](#footnote-5)". הרמב"ן מעלה שתי אוקימתות: או שבגמרא דובר על שבת, או שבמשנה דובר רק על מפולת או בצורת. "ר"ע במתני' לא אתא אלא לאיפלוגי אדינא **דסביבותיה**, ושמעיה לת"ק דאמר בעיר שיש בה דבר או מפולת סביבותיה מתענות, ואמר ליה איהו: אין לך בסביבותיה אלא התרעה, לומר דגבי מפולת וכן בעיר שלא ירדו עליה גשמים סביבותיה מתריעין, אבל **פלוגתא בדבר בעיר גופא לא קתני..** ודבר ברור הוא.

וראיתי להראב"ד ז"ל שכתב.. וכן כתב הר"א ב"ד ז"ל ה"ג משום ר"ע אין מתריעין על הדבר **בשבת**.. החליפו הגירסא מפני קושיא זו שתרצנוה יפה, אבל בנוסחאות ובדברי ר"ח ז"ל כתוב כך: בכולן אין מתריעין על הדבר כל עיקר, וטעמיה דר"ע משום דמפולת בבריאות וכן ארבה ושאר צרות השנויות אין מנהגו של עולם בכך, אבל **מיתה כיון דמנהג עולם הוא** אף על גב שהיא באה בהן יותר מן הראוי- אין מתריעין עליה אבל מתענין בלא התרעה[[6]](#footnote-6)".

המאירי נוקט כדרך הראשונה. על דברי הרמב"ן הוא תמה: "ואין הדברים נראים דאע"ג דמיתה שכיחא, **דבר** מיהא אינו מצוי". יוצא לפי הרמב"ן, שחכמים שבגמרא אינם נוקטים כל פעולה נוכח דבר. רש"י מבאר את הסברה : "אפילו בחול, דגזירה היא[[7]](#footnote-7)". "כלומר גזרו חול אטו שבת.. משום דדבר הוא רוע גדול ואתו לארועי בשבת אי שרו בחול[[8]](#footnote-8)".

במשנה נאמר: "על אלו מתריעין בשבת.. שמעון התימני אומר: אף על הדבר. ולא הודו לו חכמים".

הגמרא תהתה האם חכמים חולקים עליו גם בחול, והוכיחה מדברי רבי עקיבא שכן.

לכאורה הדבר תמוה, שבמשנה מפורש שמתריעים על דבר לפי חכמים. אמנם לפי גרסת הראב"ד שהביא הרמב"ן, גם בגמרא המסקנה היא שחכמים פוסקים להתריע ביום חול. דרך נוספת הציע הריטב"א[[9]](#footnote-9):

"לא דיבר שמעון התימני, אלא בדבר הדומה לשאר השנויין במשנתינו, לומר שמתריעים עליו בפה מיהת אפילו **בהפרכיא אחרת שאין המכה מהלכת שם** מפני צרת בעלי הצרה שאין לך נרדף גדול מנרדף מפני מלאך המות, וחכמים לא הודו לו להתריע עליו כל עיקר אפילו בחול **במקום שאין להם חשש ממנו**. ודיין לבעלי הצרה שיתענו על עצמן, שהרי עיר שיש עליה דבר מתענה ומתריע וסביבותיה מתענות ולשאר מקומות אין להם עסק בדבר זה".

אפשר לטעון שפשוט שלוש דעות לפנינו: "לחכמים אין מתריעין על הדבר אפילו בחול, ולשמעון התימני מתריעין אפילו בשבת, ולת"ק דלעיל מתריעין בחול... ורבינו ז"ל פסק כהך רבנן דהוי סתם משנה[[10]](#footnote-10)". אולם בפירוש המשניות כתב הרמב"ם:

"לא כר' שמעון התמני שאומר מתריעין על הדבר, אלא הדין אצלינו אין מריעין על הדבר כל עיקר אלא מתענין עליו בלבד, **ואותם שחל בהם הדבר** הם בלבד מתענין ומתריעין[[11]](#footnote-11)".

"נראה דהוא מפרש, דשמעון התימני היה אומר דמתריעין על הדבר בשבת אפילו הסביבות של המדינות שאמרו במתני' דמתענות ולא מתריעות. ועל דא קאמרה הגמרא דלא הודו לו חכמים, דאין מתריעות הסביבות אפילו בחול אלא מתענות בלבד.. ולפי זה הוי הך 'ולא הודו לו חכמים'-סברת ת"ק דלעיל, ופסק כת"ק[[12]](#footnote-12)". דומה שהם הם דברי הריטב"א.

כתב המגן אברהם: "האידנא אין מתענין כלל בשעת הדבר, דמנוסה הוא: כשאינו אוכל ושותה קולט ח"ו שינוי האויר[[13]](#footnote-13)". בערוך השולחן ביאר:

"נלע"ד דהתרעה לא הוי מן התורה רק בזמן הבית... ויראה לי דלכן אמרו בגמ' במה מתריעין? בשופרות. ובאמת קשה, דהא בתורה חצוצרות כתיב! אלא וודאי דאחוץ לארץ בזמן הגלות קאי. או אפילו בארץ ישראל בזמן הזה, דהתורה צותה רק בזמן הבית. ובזמן החורבן הוי רק מדרבנן, ולכן תקנו בשופר כמו בר"ה[[14]](#footnote-14)". "ויש שכתבו דאפשר דאף בא"י דוקא כשהיה תחת רשותינו. ואפשר עוד דדוקא כשהגזרה הוא על רוב ישראל אז מ"ע לתקוע, אבל בלא"ה לא[[15]](#footnote-15)".

1. **תדירות המתים המגדירה מגפה**

במשנה נאמר שדבר מוגדר כשמתים שלושה מתוך חמש מאות, ובברייתא מדגימים: תשעה מתוך אלף וחמש מאות, דהיינו ששה פרומיל. אם מתו שלושה ביום אחד, קבעה הברייתא שאין זה דבר

"דאקראי בעלמא הוא[[16]](#footnote-16)", וכך נוקטים הפוסקים. אולם בגמרא מסופר:

"דרוקרת עיר המוציאה חמש מאות רגלי הוה, ויצאו ממנה שלשה מתים ביום אחד, גזר רב נחמן בר רב חסדא תעניתא. אמר רב נחמן בר יצחק: כמאן - כרבי מאיר, דאמר: ריחק נגיחותיו - חייב, קירב נגיחותיו - לא כל שכן[[17]](#footnote-17)"? מכל מקום "מחלוקת דר"מ ור"י איתא בפרק כיצד הרגל (דף כ"ד) ואמרו שם בגמרא הלכה כר"י במועד, ולא כר"מ דאית ליה דכשהעידו בו ג' פעמים אפילו ביום אחד סגי, אלא כר"י דאית ליה ג' ימים דוקא[[18]](#footnote-18)". "והא דאמר ליה ר"נ בר"י לר"נ בר ר"ח: כמאן? כר' מאיר דאמר ריחק נגיחותיו חייב כו' - בלשון תמיה אמר לו כן[[19]](#footnote-19)".

אף על פי שבדרך כלל מחלוקת תנאים היא אם חזקה חלה בפעמיים או בשלוש[[20]](#footnote-20), כאן מודה רבי לרבן גמליאל שיש צורך בשלושה ימים, "דילפינן משור המועד, דלא הוחזק ליגח אלא בתלתא זימני, ורבי נמי מודה בשור המועד, ועוד נראה, דהכא טעמא כדאמרינן במדרש (אסת"ר ט, ב) שאין צרה מושלת ג' ימים שלימים, וכמו שנאמר ביום השלישי יקימנו כו', ולהכי אם ח"ו גברה הצרה ג' ימים ע"כ [צריך] לבקש רחמים ולהתענות[[21]](#footnote-21)".

1. **מי נכלל בסטטיסטיקה**

הדיון הוא כפול, הן באוכלוסיה הכללית והן בנפטרים. בירושלמי למדו מדין מפולת לדין דבר:

"בתים שאמרו בריאים אבל לא מרועעים- ודכוותה בחורים אבל לא זקינים[[22]](#footnote-22)". מכאן שלגבי המתים מדובר רק בצעירים. אולם אין מכאן ראיה שלא לספור אחרים כחלק מהאוכלוסיה[[23]](#footnote-23). הרמב"ם מרחיב עוד: "ואין הנשים והקטנים והזקנים ששבתו ממלאכה בכלל מנין אנשי המדינה לענין זה[[24]](#footnote-24)".

והיינו לישנא ד'המוציאה'[[25]](#footnote-25), "שכוונת 'רגלי' - הגברים לבד מטף[[26]](#footnote-26)".

אמנם מחלוקת יש בדבר:

"בענין סך המתים, דהיינו ג' בג' ימים, אפילו אם יהיו נשים או קטנים או זקנים כיון שמתו ג' בג' ימים הרי הוחזק הדבר. וכן כתב מוהריק"ש ז"ל סימן תקע"ו מדקדוק הלשון שלשה מתים וכו' ולא קאמר 'מהם' [[27]](#footnote-27)". אולם הלבוש ובעקבותיו החפץ חיים הכריעו:

"בין מנין הת"ק ובין מנין המתים- לא יהיו מאלו[[28]](#footnote-28)".

1. **אומדן התפשטות המגפה**

בגמרא נאמר: "אמרו ליה לרב יהודה: איכא מותנא בחזירי. גזר תעניתא. נימא קסבר רב יהודה מכה משולחת ממין אחד משולחת מכל המינין? - לא, שאני חזירי דדמיין מעייהו לבני אינשי[[29]](#footnote-29)".

נחלקו ראשונים בהגדרת מגפה אצל גויים:

"יש למדין מכאן שמתריעים על מותנא דגוים דלא גרע מחזירי, וטפי חשיבי ישראל וגוים מין אחד[[30]](#footnote-30), ויש אומרים דשאני חזירי דדינייהו דכולהו חיות בתר דאינשי גריר.. אבל גוים חלקו רשות לעצמם.. ובתרי דיני אינון מתדנין, והלשון הראשון נראה יותר[[31]](#footnote-31)". כך הכריע גם בשולחן ערוך[[32]](#footnote-32). וההגיון מובן: "כיוון שניתן רשות למשחית לחבל אינו מבחין בין צדיק לרשע.. כל שכן שהחוש יעיד על זה[[33]](#footnote-33)". הרמב"ם אמנם לא התייחס לכך במשנה תורה, אבל בתשובה פירש:

"עיר המוציאה ת"ק רגלי, **אין הבדל בין הגוים וישראל בכל זה הענין**, ולו התנו בזה ישראל, היינו אומרים בפירוש המוציאה ת"ק מישראל[[34]](#footnote-34)". חידש הריטב"א[[35]](#footnote-35) שכשיש חולים הרבה, אין ממתינים לשלושה ימים: "בענין זה שהחולי נתפשט בעיר כבר, מכיון שמתו מחמת חולי זה עצמו ג' אנשים **בין ביום אחד** או יותר מתענים ומתריעים עליו, ולא אמרו בדבר אותו שיעור, אלא כשאין חולי שלהם שוה". מאוד משמעותית הניידות: "היה דבר במדינה ושיירות הולכות ובאות ממנה למדינה אחרת - שתיהן מתענות אף על פי שהן רחוקות זו מזו[[36]](#footnote-36)".

1. **האם קורונה נקראת מגפה?**

הרב יהושע וייסינגר[[37]](#footnote-37) סבור שכן. אלה הם טיעוניו:

1. די בתפוצת מחלה להגדיר מגפה.

לגבי אסכרה כתב במשנה ברורה: "עיין בחידושי ריטב"א שדעתו דעכ"פ בעינן שיהיו מתים מאותו חולי שלשה אנשים ואז נתחזקה החולי למומתת. רק שאין צריך לזה שיהיה דוקא בשלשה ימים כמו בדבר, אלא בין ביום אחד או יותר מתענין ומתריעין עליו. אכן לפי מה שמבואר בב"י בשם הירושלמי, מוכח דלענין אסכרה, אפילו לא מת ממנה רק אחד מתענין עליו. ונראה דמ"מ דוקא **כשירד חולי זה להרבה אנשים אף שלא מת עדיין רק אחד מהן- צריך להחמיר** וכדמשמע לשון השו"ע. אבל אי לא"ה- לא. ועיין בלח"מ שדעתו דבעינן שימותו ממנה שני אנשים (ואשתמיטתיה דברי הב"י בשם הירושלמי וכן הריטב"א)[[38]](#footnote-38)".

1. לדעת ערוך השולחן אין צורך כלל בתמותה:

"מתענים על החולאים כיצד? הרי שירד מין חולאת אחת ליושבי העיר להרבה מהם כמו אסכרה וחרחור וכיוצא בהם והיו מתים מאותה חולי..הרי זה צרת ציבור וגוזרין עליה תענית ומתריעין וכן אם נולד ברוב הציבור שחין פורח או חיכוך לח שעוקץ הבשר ומתחככין דהוי כשחין פורח, **אף שאין מתים מזה - מכה היא כמו בשחין דמצרים, ומתענין ומתריעין עליהם מיד** וא"צ ג' ימים[[39]](#footnote-39)". מבחינה לשונית ניתן לתמוך זאת בדברי רש"י: "כל לשון מגפה אינו לשון מיתה אלא לשון מכה[[40]](#footnote-40)".

מבחינה מספרית הקריטריונים של המשנה אינם מתקיימים בקורונה. למשל בהודו[[41]](#footnote-41), שנפגעה קשה, נספרו 'רק' 322 הרוגים מקורונה למיליון בין ינואר 2020 לסוף ספטמבר 2021. השיא היה 4205 מתים ביום, באוכלוסיה של 1.3 מיליארד. סיכום מספר החולים בעת כתיבת שורות אלו[[42]](#footnote-42) הוא אמנם

24252 נדבקים למיליון, שהם יותר מ-24 פרומיל, אך מדובר באיסוף נתונים לשנה וחצי. אם כן, המספרים אינם ברמה שמגדירה המשנה, אך בהחלט מקיפה 'הרבה אנשים'.

1. ההיגיון מורה ליישם את דברי המשנה לקורונה. כתב החוות יאיר:

"נראה דלאו דווקא דבר. ה"ה כל מכה וחולה המדבק .ולולי קרא דנאמר: מדבר באופל יהלך, אמינא דמלת דבר אינו מיוחד על מכת המגפה הידוע, רק על כל חולה הממית ומדבק מאיש לאיש ומבית לבית. ובמשנה דתענית... ש"מ שכל מיתת בני אדם רבים בזמן קצר חוץ לטבע נקרא דבר. וגם על זה אמרו דבר בעיר פזר רגליך, **דזיל בתר טעמא**.. עכ"פ נראה דיש איזה חילוק ביניהם מדשני קראי בדיבורייהו גם מצלינן אתרווייהו: 'כלה דבר ומנע מגפה'. וחכם אחד רצה לומר דדבר אחד הם, רק מגפה- קשה וכבד מאד כמ"ש ויהיו המתים במגפה כ"ד אלף. והשבתי לו א"כ איפכא מיסתברא שבימי דוד נפלו מהבקר עד עת מועד ע' אלף איש ואמר ויתן ה' **דבר** וגו'. אלא ע"כ **אין לחלק ביניהם בזה.** הרי כתבתי לך מה שיש לדבר בזה לכאורה. אבל להכריע ולתת עצה למבקש לדעת מה יעשה- מי יכניס ראשו להורות בדבר שיש בו ספק נפש והנח לישראל שכבר מקילין בה[[43]](#footnote-43)".

1. "חשבון המתים חייב להתבצע על פי הכמות הפוטנציאלית של האנשים שהיו מתים ללא המכשור הרפואי המתקדם שקיים היום[[44]](#footnote-44)".
2. הסטטיסטיקה נחוצה רק כשיש ספק אם יש מגפה[[45]](#footnote-45).

"רק הדבר שנזכר בש"ס שלא היה חולי מיוחד רק שהיו מתים אנשים פתאום יותר מכפי ההרגל. **בזה** צריך שיעור ג' בג' ימים לת"ק רגלי ,שזה **מוכיח** שהוחזק הדבר ונשתנה האויר... אכן החולי שנקרא אצלינו חלי רע. כיון שנראתה מחלה זו באיזה בני אדם **ניכר** שנשתנה ונתקלקל האויר. ואף שלא מתו החולים בכ"ז מה שנחלו הרבה בנ"א על מחלה זו מורה על שינוי האויר וקלקולו. ולזה נראה שאם חלו הרבה בנ"א על מחלה זו שפיר מיקרי **שהוחזקה מחלה זו**...

והנלע"ד שמ"ש הרמב"ם שפשט ברוב ציבור אין כוונתו שיחלו **רוב** הציבור במחלה זו. רק הכוונה שהאנשים שחלו במחלה זו אינם בשכונה אחת רק **מפוזרים בין רוב העיר..**.

ונראה עיקר שאין בזה שיעור קצוב. רק כשרואין שחלו אנשים הרבה במחלה אחת יותר מכפי הרגיל, וגם פשטו החולים ברוב רחובות שבעיר- אזי יש לחוש שהיא מכה מהלכת ומתריעין עליה. כי לתת שיעור בזה אין שייך, לפי שזה תלוי בגודל העיר ורבוי עם הנמצאים בה[[46]](#footnote-46)".

1. רמב"ם הלכות תעניות פרק ב הלכות א-ב. [↑](#footnote-ref-1)
2. "כשמתריעות בשופרות בלא תענית אינו על סדר כ"ד ברכות שלא תקנום אלא בתענית, אלא שאומר דברי תחנונים וצעקה מעין הצרה ומתריעים" (ריטב"א דף יט עמוד א). [↑](#footnote-ref-2)
3. לחם משנה הלכות תעניות פרק א הלכה א. [↑](#footnote-ref-3)
4. דף ח עמוד ב מדפי הרי"ף ד"ה ולא הודו. [↑](#footnote-ref-4)
5. בירור הלכה לדף כא עמוד א ציון ג. **רוב דברינו לוקחו משם.** [↑](#footnote-ref-5)
6. חידושי הרמב"ן תחילת דף כב עמוד ב. [↑](#footnote-ref-6)
7. דף כב עמוד ב ד"ה חנן. [↑](#footnote-ref-7)
8. לחם משנה הלכות תעניות פרק א הלכה א. [↑](#footnote-ref-8)
9. דף יט עמוד א. [↑](#footnote-ref-9)
10. לחם משנה הלכות תעניות פרק א הלכה א. [↑](#footnote-ref-10)
11. רמב"ם על פרק ג משנה ז. [↑](#footnote-ref-11)
12. לחם משנה. [↑](#footnote-ref-12)
13. אורח חיים סימן תקעו אות ב. [↑](#footnote-ref-13)
14. ערוך השולחן אורח חיים סימן תקעו סעיף ד. [↑](#footnote-ref-14)
15. משנה ברורה סימן תקעו ס"ק א בשם פרי מגדים. [↑](#footnote-ref-15)
16. רש"י תחילת דף כא עמוד ב. [↑](#footnote-ref-16)
17. דף כא עמוד ב. [↑](#footnote-ref-17)
18. לחם משנה הלכות תעניות פרק ב הלכה ה. [↑](#footnote-ref-18)
19. קרן אורה. [↑](#footnote-ref-19)
20. האריך בזה בגבורת ארי כאן. [↑](#footnote-ref-20)
21. קרן אורה. [↑](#footnote-ref-21)
22. תלמוד ירושלמי מסכת תענית פרק ג הלכה ה. [↑](#footnote-ref-22)
23. לחם משנה הלכות תעניות פרק ב הלכה ה. [↑](#footnote-ref-23)
24. רמב"ם הלכות תעניות פרק ב הלכה ה. בעל המכתם הסתפק בדעת הרמב"ם כשיש נשים וקטנים בין המתים ויש חמש מאות רגלי. [↑](#footnote-ref-24)
25. ר"ן דף ח עמוד א מדפי הרי"ף. [↑](#footnote-ref-25)
26. מגיד משנה. [↑](#footnote-ref-26)
27. מעשה רקח הלכות תעניות פרק ב הלכה ה. [↑](#footnote-ref-27)
28. משנה ברורה סימן תקעו ס"ק ה. [↑](#footnote-ref-28)
29. דף כא עמוד ב. [↑](#footnote-ref-29)
30. תוספות דף כא עמוד ב ד"ה אמרו. [↑](#footnote-ref-30)
31. ריטב"א. [↑](#footnote-ref-31)
32. אורח חיים סימן תקעו סעיף ג. [↑](#footnote-ref-32)
33. שו"ת הרשב"ש סימן שס. [↑](#footnote-ref-33)
34. שו"ת הרמב"ם סימן קס. [↑](#footnote-ref-34)
35. דף יט עמוד א. [↑](#footnote-ref-35)
36. רמב"ם הלכות תעניות פרק ב הלכה ו. [↑](#footnote-ref-36)
37. אמונת עתיך 128, עמוד 116 ואילך. [↑](#footnote-ref-37)
38. משנה ברורה סימן תקעו ס"ק יח. [↑](#footnote-ref-38)
39. ערוך השולחן אורח חיים סימן תקעו סעיף יא. [↑](#footnote-ref-39)
40. רש"י שמות פרק ז פסוק כז. מפי מו"ר הרב שפרן. [↑](#footnote-ref-40)
41. <https://he.wikipedia.org/wiki/%D7%9E%D7%92%D7%A4%D7%AA_%D7%94%D7%A7%D7%95%D7%A8%D7%95%D7%A0%D7%94_%D7%91%D7%94%D7%95%D7%93%D7%95> [↑](#footnote-ref-41)
42. נכון ל 16 ספטמבר 2021, לפני סוכות תשפב. התאריכים הלועזים במקורות... [↑](#footnote-ref-42)
43. שו"ת חוות יאיר סימן קצז. [↑](#footnote-ref-43)
44. הרב וייסינגר. [↑](#footnote-ref-44)
45. יישום זה הציע הרב פרופסור שטיינברג <https://web.colby.edu/coronaguidance/files/2020/04/%D7%A9%D7%98%D7%99%D7%99%D7%A0%D7%91%D7%A8%D7%92-%D7%9E%D7%92%D7%A4%D7%AA-%D7%94%D7%A7%D7%95%D7%A8%D7%95%D7%A0%D7%94-%D7%94%D7%99%D7%91%D7%98%D7%99%D7%9D-%D7%94%D7%99%D7%A1%D7%98%D7%95%D7%A8%D7%99%D7%99%D7%9D-%D7%A8%D7%A4%D7%95%D7%90%D7%99%D7%99%D7%9D-%D7%95%D7%94%D7%9C%D7%9B%D7%AA%D7%99%D7%99%D7%9D.pdf> [↑](#footnote-ref-45)
46. שו"ת דברי מלכיאל חלק ב סימן צ. [↑](#footnote-ref-46)